Dhitë ekologjike në Kapitol
Disa mendojnë se dhitë janë zgjidhja më e mirë për problemin e shkurreve në Varrezat Historike të Kongresit
Ndërkohë që anëtarët e Kongresit amerikan janë me pushime, puna vazhdon rreth Selisë së Kongresit. Dhe jo vetëm nga stafi i kongresmenëve. Siç njofton korrespondentja e Zërit të Amerikës Rosanne Skirble, një kope dhish ishin lënë të lira në Varrezat Historike të Kongresit për të zgjidhur një problem irritues mjedisor. Dhitë erdhën të hanin. Dhe ato nuk humbën kohë, thotë stërvitësi i tyre zoti Brian Knox, i cili është pronar i një kompanie të quajtur Eco-Goats. Varrezat Historike të Kongresit datojnë që nga viti 1807. Edhe pse nuk janë zyrtarisht të lidhura me Kongresin, ky është vendi ku prehen rreth 200 kongresmenë dhe familjet e tyre, ish-drejtori i FBI-së J. Edgar Hoove, kompozitori John Philip Sousa, madje edhe një anëtar cirku i cili u vra nga një tigër kur ishtë këtu. Dhitë janë këtu për të hequr shkurret të cilat bllokojnë një pamje të lumit Anacostia nga njëri fund i varrezave, thotë zoti Paul Williams, presidenti i Shoqatës për Ruajtjen e Varrezave Historike të Kongresit. Zoti Williams thotë se dhitë janë një alternativë më e mirë për mjedisin se sa prerja e bimëve me dorë, përdorimi i kimikatëve dhe i pajisjeve të rënda. Zoti Knox ka sjellë 60 dhi për këtë punë. Këto kafshë mbahen prapa gardheve elektrike dhe zinxhirëve për t'i mbajtur jashtë vendit të varrimit, bari i të cilit është prerë bukur. Zoti Paul Williams thotë se ndërsa dhitë konsumojnë bimët pa ndalim në mënyrë agresive, ato gjithashtu po tërheqin vizitorë në këtë vend historik. Zonja Holly Howe jeton aty afër dhe erdhi shpejt me djemtë e saj Quinton, Hollis, dhe Harrison për të parë dhitë gjatë punës. Zoti Brian Knox pret që dhitë e tij të pastrojnë një hektar brenda një jave. Kur Kongresi të kthehet përsëri në qytet, ato do të kenë filluar një punë tjetër.